《署斋卉物诗 其十》
清代·张纶英

老树何轮囷，虬枝偃欲僵。柯叶虽不改，寒暄已备尝。

自矜后凋性，了不畏雪霜。严寒苦相逼，凛冽亦可伤。

春来发新枝，花开点轻黄。紫芝灿三五，擢秀含英光。

晚节聊足怡，及时愿能偿。颓龄资服饵，相与酬青阳。

作者简介：（1798—?）江苏阳湖人，字婉紃。张琦女。孙劼妻。工书，出入欧阳、颜、扬诸家。分书从魏碑上溯晋、汉，遒丽沉厚。日本、高丽使者来华，常购其作品。与姊英等互为师友。